**Leksiýa 11. Esasy serişdeleriň könelmegi**

11.1. Esasy serişdeleriň könelmegi barada düşünje.

 11.2. Ulanyş tutumlary.

 11.3. Esasy serişdeleriň amortizasiýasy.

 11.1. Esasy serişdeleriň aýlanyşygy yzygider önümçilik işi ýerine ýetirmek üçin zerurdyr. Esasy serişdeleriň aýlanyşygy olaryň kem-kemden könelmegi we ulanyş tutumlaryň tutulmagy bilen bilelikde bolup geçýär. Köp ýyllaryň dowamynda esasy serişdeleriň önümçilikde ulanylmagy netijesinde olaryň könelmegi, işe ukyplylygyny ýitirmegi tebigy zatdyr. Esasy serişdeleriň könelmeginiň iki görnüşi bar:

1. fiziki taýdan könelme;
2. moral taýdan könelme.

*Fiziki taýdan könelme* diýip esasy serişdeleriň isleg ödeýiş gymmatyny, öndürijilik häsiýetini kem-kemden ýitirmegine düşünilýär. Fiziki taýdan könelmäniň iki tarapyny tapawutlandyrrmak bolar: *birinjisi,* esasy serişdeleriň öndürijilikli ulanylmagy netijesinde, *ikinjisi,* köp wagtlap peýdalanylman hereketsiz durmagy bilen tebigy täsiriň netijesinde bolup geçýär. Önümçilikde ulanylman, uzak wagtlap esasy serişdeleriň hereketsiz durmagy kärhana, bütin halk hojalygaykdysady taýdan uly zyýan ýetirýär.

*Moral taýdan könelme* diýip durmuşa täze önümçilik serişde, tehnika we tehnologiýa ornaşdyrmak netijesinde entek işlemäge ukyply bolan enjama islegiň peselmegine ýa-da düýbünden bolmazlygyna düşünilýär. Esasy serişde öndürijilikli häsiýetini ýitirmesede öz gymmatynyň bir bölegini ýitirýär. Moral taýdan könelmäniň iki görnüşi bar: birinjisi, şol kysymdaky enjamyň bahasynyň arzanlamagy netijesinde bolup geçýär. Bu ýagdaýda esasy serişde gymmatynyň bir bölegini ýitirýändigine garamazdanony hökman täzelemek talap edilmeýär. Ikinjisi, öňkä garanda has öndürijilikli we tygşytly zähmet serişdäniň durmuşa ornaşdyrylmagy bilen baglanyşykly. Bu entek fiziki taýdan sandan çykmadyk köne tehnikany täze, has öndürijilikli görnüşi bilen çalyşmagy talap edýär. Könelişen enjam ulanmak zähmet öndürijiligi, önümçilik netijeliligi bökdeýär. Bäsdeşlik şertde önümçilige kim ilki bolup täze tehnika ornaşdyryp bilseşol hem utuş gazanýar. Işleýän tehnika könelmedik hem bolsa ol moral taýdan känelmäniň önümçilige edýän oňaýsyz täsiriniň öňüni alyp bolar.

Moral taýdan könelmäni ýeňip geçmegiň ýollaryna önümçiligi üznüksiz kämilleşdirmek, ylmy we tehnikany ösdürmek, modernizasiýa degişlidir. Onuň netijesinde täze maşyn, enjam döredilýär ýa-da ulanylýanlaryň durky täzelenýär. Modernizasiýa işiň tehniki-ykdysady görkezijisini häzirkizaman tehniki derejä çenli ýokarlandyrýan, hereket edýän ulag serişdeleriň gurluşyny, görnüşini kämilleşdirmäge düşünilýär. Ol esasy serişdelere gurluş üýtgetme girizmek, önümçilik tehnologiýa, önümçiligi täzeden guramak bilen ýakyndan baglanyşykly bolýar.

11.2. Amortizasiýa – esasy serişdäniň gymmatynyň öndürilýän önümiň gymmatyna geçiş prosesidir, ýagny, ulanylmagy netijesinde esasy serişdäniň gymmatynyň ýuwaş-ýuwaşdan peselmegidir.

Esasy serişdäniň taýýar önüme geçirilen gymmatynyň bir böleginiň pul görnüşinde aňladylmagy amortizasion tölegi ýa-da ulanyş tutumy emele getirýär. Esasy serişdeler ulanylýan döwründe olardan ulanyş tutum tutulýar. Ulanyş tutum zähmet serişdäniň iş öndürijiligini artdyrmagyň çeşmesi bolup hyzmat edýän kärhana amortizasion fondy emele getirýär. Amortizasion tutumyň möçberi esasy serişdeleri ulanmagyň hasabyna önümçiligi artdyrmaga we giňeltmäge ýeterlik bolmalydyr. Könelişen esasy serişdäniň ornuna alynjak täze esasy serişde has ýokary tehniki-ulanyş görkezijä eýe bolmalydyr.

Amortizasiýalaşdyrylýan esasy serişdeler şu amortizasion topara bölünýär:

1. birinji topar – peýdaly ulanyş möhleti 1 ýyldan 2 ýyla çenli bolan uzak döwre niýetlenmedik ähli emläk;
2. ikinji topar – peýdaly ulanyş möhleti 2 ýyldan 3 ýyla çenli bolan ähli emläk;
3. üçünji topar – peýdaly ulanyş möhleti 3 ýyldan ýokary we 5 ýyla çenli bolan ähli emläk;
4. dördünji topar – peýdaly ulanyş möhleti 5 ýyldan 7 ýyla çenli bolan ähli emläk;
5. bäşinji topar – peýdaly ulanyş möhleti 7 ýyldan ýokary we 10 ýyla çenli bolan ähli emläk;
6. altynjy topar – peýdaly ulanyş möhleti 10 ýyldan ýokary we 15 ýyla çenli bolan ähli emläk;
7. ýedinji topar – peýdaly ulanyş möhleti 15 ýyldan ýokary we 20 ýyla çenli bolan ähli emläk;
8. sekizinji topar – peýdaly ulanyş möhleti 20 ýyldan ýokary we 25 ýyla çenli bolan ähli emläk;
9. dokuzynjy topar – peýdaly ulanyş möhleti 25 ýyldan ýokary we 30 ýyla çenli bolan ähli emläk;
10. onunjy topar – peýdaly ulanyş möhleti 30 ýyldan ýokary bolan ähli emläk.

Döwlete degişli däl kärhanalarda ulanyş tutumy önümiň özüne düşýän gymmatyna goşulýar. Döwlet kärhanalarynda esasy serişdä hasaplanýan ulanyş tutum önümiň özüne düşýän gymmatyna girizilmeýär, ol hasapdan çykarylýar. Ulanyş tutum kesgitli kada esasynda amala aşyrylýar. Ulanyş tutum kada ulanyş tutumyň ýyllyk jeminiň esasy serişde gymmata bolan gatnaşygyny 100% götermek esasynda kesgitlenýär:

*UTK = UTÝJ / ESG Х 100%*

Ol esasy serişdäniň her bir topary, görnüşi üçin aýratynlykda kesgitlenýär. Ulanyş tutum kada kesgitlenende esasy serişdäniň diňe bir fiziki könelmegi göz öňünde tutulman, onuň moral taýdan könelmegi hem nazara alynmalydyr. Tehniki ösüşi bökdeýän moral taýdan könelişen tehnikany çalyşmakda hem kärhana kynçylyk çekip biler.

11.3. Esasy önümçilik serişde ulanyşyň netijeliligini ýokarlandyrmak önümçilik netijeliligi ýokarlandyrmagyň möhüm şerti we ätiýaçlygy bolup durýar.

Demir ýol ulagynda esasy serişde ulanmagyň netijeliligine baha bermek üçin şu görkezijiler we dürli koeffisentler hasaba alynmaly:

* esasy serişdäniň önüm berijiligi (фондоотдача);
* esasy serişdäniň harçlanyş netijeliligi (фондоемкость);
* esasy serişde bilen üpjünlik (фондоворуженность);
* esasy serişdäniň düşewüntligi (рентабельность).

*Esasy serişdäniň önüm berijiligi* önümçilik serişdäniň (Fesasy) bir manadyna düşýän jemi girdejini ($∑$D) aňladýan görkezijidir:

*FO =* $∑$*D / Fesasy*

Ol esasy serişdäni peýdalanmagyň möhüm umumylaşdyryjy görkezijisidir. Umumy görnüşde ol hereket edýän düzümiň, önümçilikdesganyň, ymaratyň, hereketgeçiriji enjamyň, güýç we işçi maşynyň, ýagny, ähli esasy serişdäniň haýsy derejede netijeli ulanylýandygyny görkezýär. Esasy serişdäniň önüm berijilik derejesi, bir tarapdan, esasy önümçilik serişdäniň gerimini, tehniki we tehnologik kämilligini, ulanyş derejesini, beýleki tarapdan bolsa, önümçilik göwrümi we onuň gurluşyny (ýük daşama göwrüm, tarif) kesgitleýän tehniki, tehnologiki, guramaçylyk we ykdysady faktorlaryň umumy täsirini häsiýetlendirýär.

*Esasy serişdäniň harçlanyş netijeliligi* esasy serişdäniň önüm berijiliginiň ters görkezijisidir. Ol $∑$D girdejiniň her bir manadyna düşýän önümçilik serişde gymmaty häsiýetlendirýär:

*FE = Fesasy /* $∑$*D*

*Esasy serişde bilen üpjünlik* her bir işgäriň önümçilik serişde bilen üpjünlik derejesini häsiýetlendirýär:

*FW =* Fesasy /Nsrsp

bu ýerde, Nsrsp – ulag işgärleriň sanaw boýunça sany, ýagny, adam sany.

*Esasy serişdäniň düşewüntligi* ulag kärhananyň balans girdejisiniň (Prbal) esasy önümçilik serişdäniň jemine bolan gatnaşygydyr:

*Rof =* Prbal / *Fesasy*

Häzirki zaman şertde ulag kärhanada esasy önümçilik serişde ulanylyşy gowulandyrmaga tehniki taýýarlyk koeffisenti, esasan, ulanma dowamlylygy artdyrmak, hereket edýän düzümiň goýberiliş koeffisenti, ýagny, ulag kärhanada hyzmata isleg derejäni ýokarlandyrmak, mahabat, marketing işi, hereket edýän düzümi kärende esasynda işjeň ulanmak bilen ýetip bolar. Esasy serişde ulanmagy gowulandyrmaga höweslendiriji işiň, ykdysady usulyň uly ähmiýeti bar.